ToekomsVenster: Alles is deursigtigFoto: Alain d’Alché/Unsplash.com My broers, julle moenie almal leermeesters wil wees nie, want julle moet weet dat ons wat leermeesters is, strenger as ander beoordeel sal word. – Jak. 3:1 Jakobus plaas ŉ gesonde demper op aspirasies wat uit die vlees is. Sommige mense hou hulle met die Evangelie besig nie noodwendig vanuit ŉ dankbaarheid en roepingsbesef nie. Die aansien en waardering van mense is alte aantreklik om sondermeer ignoreer te word. Soos die Fariseërs word godsdiens uiterlik vertoon maar die krag daarvan ontbreek duidelik vir iemand wat onderskeiding het. Die waarskuwing dat leermeesters strenger beoordeel sal word bring nugterheid na ambisies wat uit die vlees is. Dit is ŉ buitegewone voorreg om in samehang met die gawes wat God gee as leermeester op te tree. Dit geld vir al die vertakkinge van geestelike dienswerk. Die feit dat iemand daarmee besig is veronderstel ŉ groter mate van geloofsverstaan, onderskeiding en toewyding. Mense kan ŉ rat voor die oë gedraai word maar nie die Heilige Gees nie. Alles is deursigtig in sy heilige teenwoordigheid.